ธปท.เผยเศรษฐกิจเดือนธ.ค.-ไตรมาส 4 ปี 59 ดีหนุนทิศทางปีนี้
ธปท.เผยภาวะเศรษฐกิจเดือนธ.ค.และไตรมาส 4 ปี 2559 ขยายตัวในทิศทางที่ดีขึ้น ด้านดุลบัญชีเดินสะพัดทั้งปีเกินดุลสูงสุดเป็นประวัติการณ์
31 ม.ค. 2560

ธปท.เผยภาวะเศรษฐกิจเดือนธ.ค.และไตรมาส 4 ปี 2559 ขยายตัวในทิศทางที่ดีขึ้น ด้านดุลบัญชีเดินสะพัดทั้งปีเกินดุลสูงสุดเป็นประวัติการณ์
น.ส.พรเพ็ญ สดศรีชัย ผู้อำนวยการ สำนักเศรษฐกิจมหภาค ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) กล่าวว่า ภาวะเศรษฐกิจไทยในเดือนธ.ค. 2559 ที่ผ่านมาขยายตัวดีต่อเนื่องจากเดือนก่อน จากการใช้จ่ายภาครัฐที่ขยายตัวสูง มูลค่าการส่งออกสินค้าที่ฟื้นตัวชัดเจนขึ้น มีมูลค่า 1.81 หมื่นล้านเหรียญสหรัฐ ขยายตัวจากระยะเดียวกันปีก่อน 5.6% จาก1.ความต้องการซื้อสินค้าหรืออุปสงค์ที่ดีต่อเนื่อง 2.อุปสงค์ที่เร่งขึ้นชั่วคราวในบางสินค้า และ 3.ราคาสินค้าที่เพิ่มขึ้นตามราคาน้ำมันดิบ
สอดคล้องกับการผลิตในอุตสาหกรรมเพื่อการส่งออก และการนำเข้าวัตถุดิบและสินค้าขั้นกลางที่เพิ่มขึ้น โดยเฉพาะชิ้นส่วนอิเล็กทรอนิกส์ โดยการนำเข้ามีมูลค่า 1.6 หมื่นล้านเหรียญสหรัฐ ขยายตัวจากระยะเดียวกันปีก่อนถึง 10.5% นอกจากนี้ ภาคการท่องเที่ยวยังขยายตัวได้ดีตามจำนวนนักท่องเที่ยวที่กลับมาเพิ่มขึ้นจากนักท่องเที่ยวที่มาจากหลายประเทศ รวมทั้งจีน ส่วนหนึ่งเป็นเพราะมีมาตรการยกเว้นและลดค่าธรรมเนียมวีซ่าชั่วคราวในบางประเทศ ในเดือนธ.ค.มีนักท่องเที่ยว 3.5 ล้านคน ขยายตัวจากระยะเดียวกันปีก่อน 1.1% ขยายตัวจากเดือนก่อนหน้า 9%
ประกอบกับการบริโภคภาคเอกชนโดยรวมปรับดีขึ้นตามความเชื่อมั่นผู้บริโภค และเป็นผลของมาตรการกระตุ้นการใช้จ่ายในช่วงปลายปีของภาครัฐด้วย โดยการบริโภคภาคเอกชนขยายตัว 2.7% เมื่อเทียบกับระยะเดียวกันปีก่อน และขยายตัวสูงกว่าเดือนก่อนหน้า 1.4% เนื่องจากรายได้เกษตรและความเชื่อมั่นของผู้บริโภคดีขึ้น สำหรับการลงทุนภาคเอกชนมีทิศทางปรับดีขึ้นต่อเนื่อง โดยขยายตัว 1.2% เมื่อเทียบกับเดือนก่อนหน้า แต่ยังกระจุกตัวอยู่ในบางธุรกิจ
ด้านเสถียรภาพเศรษฐกิจ อัตราเงินเฟ้อทั่วไปปรับเพิ่มขึ้นจากเดือนก่อนตามราคาน้ำมันขายปลีกในประเทศเป็นสำคัญ ส่วนอัตราการว่างงาน 0.8% ของแรงานรวม ขณะที่ดุลบัญชีเดินสะพัดเดือนธ.ค.เกินดุล 3,700 ล้านเหรียญสหรัฐ แต่ดุลบัญชีเดินสะพัดทั้งปี 2559 เกินดุลสูงสุดเป็นประวัติการณ์ที่ 4.64 หมื่นล้านเหรียญสหรัฐ เนื่องจากได้ดุลการค้า และดุลบริการ รายได้ และเงินโอนต่อเนื่อง ซึ่งเป็นผลส่วนหนึ่งที่ให้เงินบาทเคลื่อนไหวอ่อนค่าน้อยกว่าสกุลอื่นๆในภูมิภาค
สำหรับภาวะเศรษฐกิจไทยในไตรมาสที่ 4 ปี 2559 ที่ผ่านมาขยายตัวต่อเนื่อง โดยการใช้จ่ายภาครัฐยังคงเป็นแรงขับเคลื่อนหลักของเศรษฐกิจ ขณะที่มูลค่าการส่งออกสินค้ามีทิศทางฟื้นตัวชัดเจนขึ้นทั้งด้านราคาและปริมาณ สอดคล้องกับการผลิตในภาคอุตสาหกรรมเพื่อการส่งออก ส่วนภาคการท่องเที่ยวชะลอลงตามจำนวนนักท่องเที่ยวจีนที่ได้รับผลกระทบจากการปราบปรามทัวร์ผิดกฎหมาย การบริโภคภาคเอกชนโดยรวมชะลอลงจากปัจจัยชั่วคราวในประเทศ แต่ในช่วงปลายปีมาตรการภาครัฐได้มีส่วนช่วยพยุงได้บางส่วน ด้านการลงทุนภาคเอกชนหดตัวในอัตราที่ลดลงและยังจำกัดอยู่ในบางธุรกิจ โดยเฉพาะภาคบริการ พลังงานทดแทน และอุตสาหกรรมที่การส่งออกปรับดีขึ้น
"สัญญาณเศรษฐกิจในเดือนธ.ค.และไตรมาส 4 ปีที่แล้วออกมาดี น่าจะเป็นแรงส่งที่ดีให้ภาพรวมเศรษฐกิจในปีนี้ขยายตัวในทิศทางที่ดีขึ้น ส่วนจะดีถึงขั้นปรับการประเมินอัตราการเติบโตทางเศรษฐกิจ(จีดีพี)ปีนี้ที่ดีขึ้น จากที่คาด 3.2% หรือไม่ยังต้องติดตามดูต่อไป" น.ส.พรเพ็ญกล่าว